Mogens Fog
Mogens Fog var en dansk læge og politiker. Mogens Fog blev dr.med. i 1934 og var 1938-74 professor i neurologi ved Københavns Universitet samt overlæge ved Rigshospitalet.
Mogens Fog deltog fra 1930 i fagligt organisationsarbejde, men han vedligeholdt livet igennem en forankring i lægearbejdet, videnskaben og studenterundervisningen, bl.a. som lærebogsforfatter. Han var videnskabelig chefredaktør af Ugeskrift for Læger 1939-66 og grundlagde 1954 sammen med Poul Bonnevie det lægevidenskabelige tidsskrift Danish Medical Bulletin. Den formaliserede efteruddannelse af danske læger bygger på hans tanker og initiativer.
Mogens Fog blev i midten af 1920'erne medlem af Danmarks Kommunistiske Parti. Efter lægeeksamen i 1930 forenede han fra 1932 sit faglige og politiske engagement som formand for den nystiftede Socialistisk Medicinergruppe, der bl.a. introducerede socialmedicinsk forskning i 1930'ernes kriseår. Mogens Fog var i denne periode også aktiv i den såkaldte kulturkamp mod fascisme og nazisme.
Ved den tyske besættelse af Danmark forhindrede Den Tysk-sovjetiske Ikke-angrebspagt (1939-41), at danske kommunister deltog i illegalt modstandsarbejde. Mogens Fog passede sit hospitalsarbejde; i 1942 var han medstifter af modstandsgruppen Frit Danmark og måtte et halvt år senere gå under jorden; i september 1943 var han med til at danne Danmarks Frihedsråd. Mogens Fog var i november 1943 medforfatter til Frihedsrådets pjece Naar Danmark atter er frit. I oktober 1944 blev han arresteret, men undslap ved bombardementet af Shellhuset 21.3.1945.
Mogens Fog var minister for særlige anliggender i befrielsesregeringen og MF for DKP 1945-50. Han brød med partiet i 1958 og var året efter medstifter af Socialistisk Folkeparti.
Mogens Fog var rektor for Københavns Universitet 1966-72, en periode, som blev præget af studenteroprøret i 1968. Han indledte en dialog med de studerende og gennemførte demokratiske reformer af universitetets styrelse, men vendte sig imod de yderligtgående studenteraktioner.
Ud over sit faglige forfatterskab har Mogens Fog bl.a. skrevet om de politiske spørgsmål under og efter frihedskampen i Danmark frit 1942-46 (1947), om universitetets udvikling i Universitetsproblemer — nu og i morgen (1968) samt en selvbiografi i to bind, Efterskrift 1904-45 (1976) og Efterskrift 1946 — og resten (1977).